text: Politiet er længere om at rykke ud
  12 december 2016 kl. 09.49
  Borgerne i Sydøstjyllands Politikreds har haft lang ventetid på patruljevognene. Politiet kan ikke forklare hvorfor.
  Sydøstjyllands Politi er markant længere om at rykke ud end tidligere.
  Patruljevognene var i de seneste to måneder i gennemsnit fremme over halvandet minut senere end normalt.
  I oktober tog det i gennemsnit 10 minutter og 51 sekunder fra anmeldelsen til 112, til patruljevognen var fremme, mens det i november tog 10 minutter og 30 sekunder.
  Normalt tager det mellem otte og ni minutter, hvilket det også gjorde i de foregående måneder.
  Politiinspektør for beredskabet i Sydøstjyllands Politi, Morten Anker Jensen.: "Vi kan ikke umiddelbart give nogen forklaring på, hvorfor vi var været længere om at rykke ud i en periode."
  Det viser en aktindsigt, TV SYD har lavet. Politiet er rykket ud til alt fra husspektakler og indbrud til røverier, overfald og spirituskørsel. Hverken tidligere på året eller i de foregående år har Sydøstjyllands Politi haft så lange udrykningstider. Tilbage i 2014 tog det under syv et halvt minut pr. udrykning.
  - Vi kan ikke umiddelbart give nogen forklaring på, hvorfor vi har været længere om at rykke ud i en periode. Gennemsnittet for hele året er cirka ni minutters responstid, og dermed er vi i top tre i Danmark, siger Morten Anker Jensen, som er politiinspektør for beredskabet i Sydøstjyllands Politi.
  Han vil undersøge, hvorfor responstallene er blevet dårligere.
  - Man kan gisne om, at de dårligere responstider har noget at gøre med, at vi er i gang med at omlægge vores patruljetjeneste. Det kan være årsagen, og det kigger vi på løbende, siger Morten Anker Jensen.
  
  